Fred Astaire
Store norske leksikon,Kunst og estetikk,Film, TV og teater,Film og TV,Nord-amerikansk film og TV,Nord-amerikanske skuespillere
Fred Astaire var en danser, sanger og filmskuespiller fra USA. Astaire var den amerikanske filmkomediens og Hollywoods ubestridte førstedanser fra 1930-tallet. Han mottok en Oscar-ærespris i 1950, og Golden Globes Cecil B. DeMille-ærespris i 1961.
Broadway Astaire begynte for alvor sin karriere på Broadway i 1917 med søsteren Adele som partner. De slo gjennom i 1918 og vant stor popularitet i hjembyen New York og London i musikaler som Lady Be Good (1924) og The Band Wagon (1931). Film Astaire filmdebuterte i en liten rolle (som seg selv) i Dancing Lady (1933). Det legendariske partnerskapet med Ginger Rogers ble innledet med deres ene dansenummer i Flying Down To Rio (1933), og fortsatte med hovedroller i filmer som Top Hat (1935), Swing Time (1936) og Shall We Dance (1937). Deretter spilte han mot Judy Garland i Easter Parade (1948), Betty Hutton i Let's Dance (1950), Vera Ellen i Three Little Words (1951; Golden Globe-pris) og Cyd Charisse i The Band Wagon (1953) og Silk Stockings (1957).Mot slutten av karrieren spilte han dramatiske roller i blant annet On the Beach (Den siste bredd, 1959) og medvirket i Francis Ford Coppolas musikal Finian's Rainbow (1968). Han vant både en Bafta og Golden Globe for birollen sin i thrillerdramaet The Towering Inferno (Inferno i flammer, 1974), som også var hans eneste Oscar-nominasjon. Stil Med sin uovertrufne oppfinnsomhet, presisjon og eleganse gjorde Astaire sine dansenumre til sublime uttrykk for livsglede. Han skapte også en rekke virtuose solonumre preget av humør og showmanship. Den samme sjarmen formidlet han også som sanger. Les mer i Store norske leksikon film i USA Hollywood musikal dans